Papersnake/gushiwen huggingface dataset:
酬吴直学 其一
徐鹿卿（宋代）

滚滚词源峡倒流，飘飘拟上广寒游。一编芹泮挑灯夜，两捷槐花得意秋。

剩喜文盟堪共结，忽惊诗债未曾酬。数能相过徵奇事，肯学渊明遣客休。
晚立黄洲
甘泳（元代）

今度阑干倚，苍茫入暮天。碧溪分市井，华屋乱云烟。

钟隔春来树，灯流夜去船。惜哉题柱壮，琴动凤凰弦。
拟庾子山咏画屏风诗 其七
张鹤龄（清代）

窈窕排丹闼，回翔出钿车。春旗拂岸柳，轻吹落山花。

似出齐遄室，将宴楚章华。夷庚休畏险，峻坂隔褒斜。
偈颂二百零五首
释正觉（宋代）

五月五日天中节，百草头上看生杀。
甘草黄连自苦甜，人参附子分寒热。
薰莸难昧双垂爪，滋味那瞒初偃月。
圆明了知心念閒，摩诃迦叶能分别。
林下
韩淲（宋代）

林下寂无事，坐对春风晚。杜鹃啼一声，花落水流远。

琴书送日月，胡能计行遁。自是得栖迟，奚敢事偃蹇。
蚊
虞俦（宋代）

床前蜡纸一灯明，殷殷闻雷数震惊。
忽去青天无鸟迹，骤来红树有莺声。
噆肤噬血宁甘死，投隙穿帷太巧生。
为尔通宵愁不寐，几回枕上又诗成。
次韵伯田见酬四首
方回（元代）

六桥久客旧湖滨，春日花开不似春。
游学顿无福建子，科名更似梓潼神。
暗惊渊实丘夷事，枉作书痴传癖人。
辛苦湘累辨兰艾，庄生齐物等埃尘。
送日上人归石门
释德洪（宋代）

三界无家谁适从，大千俱集笑谈中。江南湖外梦到晓，宴坐经行月运空。

狐死怀生正丘首，鸟栖知暖择南风。石门今日名天下，想见沿崖一径通。
云谷杂诗十二首 其六 讲道
朱熹（宋代）

高居远尘杂，崇论探杳冥。亹亹玄运驶，林林群动争。

天道固如此，吾生安得宁。
又次韵五首
张嵲（宋代）

心知公及暮春归，犹自思公肠九回。
门外春流已如黛，行看飞骑过桥来。
破山
释居简（宋代）

两雄用壮勒不回，触断山脊青崔嵬。挟风卷雨上方去，旱火击翻平地雷。

涧松盘拿俯巍跨，铁干铜柯闯云罅。鲜风不断璎珞珠，桧老枝腴乱零挂。

四老墓田樵牧践，莽堙蓁塞无人剪。振古芳尘玉象高，印泥遗爪霜鸿远。

旧吟新扁皆珠璧，雕梁雪壁昏题迹。水流山空春昼长，番令人忆赞公房。
过丹阳
吴融（唐代）

云阳县郭半郊坰，风雨萧条万古情。山带梁朝陵路断，

水连刘尹宅基平。桂枝自折思前代，藻鉴难逢耻后生。

遗事满怀兼满目，不堪孤棹舣荒城。
陆墟别业
杨璿（明代）

文笔峰前湖水西，幽栖地僻少轮蹄。花间稚子坐垂钓，竹下老翁行灌溪。

酒熟漫判金谷饮，诗成先许锦笺题。已闻孙笋如蓬贱，更说雕胡似掌齐。
饭了
许月卿（宋代）

饭了庵中坐，高情等寂喧。
井泉春户口，篆火午香烟。
句好堪呈佛，心空不问禅。
一声天外雁，秋意满徽弦。
渔家傲
申纯（宋代）

情若连环终不解。无端招引傍人怪，好事多磨成又败。

应难挨。人看冷眼谁瞅睬。

镇日愁眉如敛黛。阑干倚遍无聊赖。但愿五湖明月在。

权宁耐。终须还了鸳鸯债。
登镇北台
邓廷桢（清代）

三边烽火无惊日，我辈从容上此台。震耳河声穿峡走，荡胸云气压城来。

平芜壁垒军容在，小队弓刀猎阵开。盛世未应忘设险，登坛飞将要储才。
东台
陈舜俞（宋代）

筑台俯园木，亦既覆华宇。
主翁达生者，作诗傍门户。
谓台乃主人，吾身同逆旅。
台远谓公言，无易浪称与。
天地犹大块，况此一抔土。
我昔未为台，蚁垤动欲雨。
翁欲事畚筑，金鎚莫论堵。
轩陛因冠带，松筠渐俦侣。
万物固何常，今日乃前古。
高岸化深谷，白波起桑圃。
短长虽有间，相去能几许。
翁閒宾客至，只此见芳醑。
翁仁妻孥乐，且以馔肥羜。
高明照图史，启塞顺寒暑。
鄙夫不能此，蟋蟀赋其除。
台公默相忘，勿复问宾主。
和山谷从张仲谋乞蜡梅寄吴明可
胡铨（宋代）

玉壶佳处野梅发，未减后山更襄黄。
乞取一枝淮海去，不应春色占钱塘。
乾道七年恭上太上皇帝太上皇后尊号十一首
佚名（隋代）

帝膺永福，功靡声有。
既尊圣父，亦燕寿母。
怡怡在宫，大典时受。
彤管纪之，天长地久。
道家四首奉敕撰
张说（唐代）

金坛启曙闱，真气肃微微。
落月衔仙窦，初霞拂羽衣。
香随龙节下，云逐凤箫飞。
暂住蓬莱戏，千年始一归。

窈窕流精观，深沉紫翠庭。
金奁调上药，宝案读仙经。
作赋看神雨，乘槎辨客星。
只应谢人俗，轻举托云輧。

金炉承道诀，玉牒启玄机。
云逐笙歌度，星流宫殿飞。
乘风嬉浩荡，窥月弄光辉。
唯有三山鹤，应同千载归。

道记开中箓，真官表上清。
焚香三鸟至，炼药九仙成。
天上灵书下，空中妙伎迎。
迎来出烟雾，渺渺戏蓬瀛。
洞仙歌（留春）
晁补之（宋代）

花恨月恼。更夏有凉风，冬轩雪皎。闲事不关心，算四时皆好。从来又说，春台登览，人意多同，常是惜、春过了。须痛饮，莫放欢情草草。年少。

尚忆瑶阶，得隽寻芳，骖驔东城，适见垂鞭，酕匋南陌，又逢低帽。莺花荡眼，功名满意，无限嬉游，荣华事、如梦杳。伤富贵浮云，曾萦怀抱。为春醉倒。愿花更好。春休老。开口笑。占醉乡、莫教人到。
宋复古画潇湘晚景图三首
苏轼（宋代）

西征忆南国，堂上画潇湘。
照眼云山出，浮空野水长。
旧游心自省，信手笔都忘。
会有衡阳客，来看意渺茫。
落落君怀抱，山川自屈蟠。
经营初有适，挥洒不应难。
江市人家少，烟村古木攒。
知君有幽意，细细为寻看。
咫尺殊非少，阴晴自不齐。
径蟠趋后崦，水会赴前溪。
自说非人意，曾经是马蹄。
他年宦游处，应话剑山西。
岁暮同阿字得寒字四首 其三
释函可（明代）

细看生何用，平生厌素餐。泪将一岁尽，事向五更攒。

海静三山稳，云高五老寒。情知强言笑，图使我心欢。
同萧治中十咏二首 其二 南浦别佳人
王台卿（南北朝）

敛容送君别，一敛无开时。只应待相见，还将笑解眉。
空灵岸
张叔卿（唐代）

寒尽鸿先去，江回客未归。早知名是幻，不敢绣为衣。

雾积川原暗，山多郡县稀。今朝下湘岸，更逐鹧鸪飞。
示严君
赵蕃（宋代）

酒债未忘索，诗狂无用嗔。
年华犹是腊，风日已如春。
我鬓萧萧白，庭柯濯濯新。
晚来暄暖剧，还遣振悬鹑。
辰光门
李蟠（宋代）

北林苍翠拱岩闉，中起红楼迥照人。
四面山河千古在，百年城市一朝新。
夜深灯火明沙路，秋冷笙歌拥画轮。
莫讶使君频宴乐，欲令盍郡物皆春。
旅舍七首
敖陶孙（宋代）

雪后天正碧，须臾白龙鳞。
暮寒急归乌，新月生微颦。
帝居时节正，物肃天地仁。
黄旗在何方，指画分星辰。
拊拦发浩叹，肝胆空轮囷。
儿女顾我笑，微霜湿衣巾。
远怀舍弟颖、观等
杜甫（唐代）

阳翟空知处，荆南近得书。积年仍远别，多难不安居。

江汉春风起，冰霜昨夜除。云天犹错莫，花萼尚萧疏。

对酒都疑梦，吟诗正忆渠。旧时元日会，乡党羡吾庐。
和梁宏父二首
王之道（宋代）

时来谈笑取侯封，清旷宁容雅志从。
上圣急贤齐舜禹，群公引类迈夔龙。
非材似我十围栎，有用如君千丈松。
邂逅相逢辱倾盖，能令瓦釜配黄钟。
方山朝雪用昌黎山石诗韵
王安修（清代）

群峰积雪朝日微，寒光暗天鸦不飞。云卧乍觉衣裘薄，山餐耐可辞鲜肥。

平生性癖耽冰雪，况复山行所见稀。纵心皓然策几队，蹇驴齧冰苦朝饥。

高原下隰浑莫辨，千村烟火静柴扉。冈峦凛栗气已结，林枯枝折余雰霏。

凄神寒骨非人世，底须软暖夸妓围。崖倾涧响更幽绝，严风激瀑沾人衣。

此时放怀凌八极，有如天马脱絷鞿。稚川仙去丹灶冷，空山独往将安归。
溪行呈元之族祖
汪本（明代）

雨濯山光润，风吹溪响清。
有怀成远咏，无伴趁幽行。
野草不媚世，沙鸥宁近名。
归来卧松石，新月西林生。
磊落
丘葵（宋代）

磊落襟怀人不知，回头堪叹亦堪悲。
杯残炙冷穷工部，齿豁头童老退。
十事有九不如意，百年逾八欲何为。
早知人世暗如漆，只合灶间食蛤蜊。
喻工部追和王詹事游东坡十一绝亦次韵 其十一
许及之（宋代）

腐儒珍重百年身，眼见白头无数新。晚岁江山纵摇落，平生出处长精神。
题秀师影堂
张祜（唐代）

阴阴古寺杉松下，记得长明一焰灯。

尽日看山人不会，影堂中是别来僧。
寒食前一日行部过牛首山七首 其七
杨万里（宋代）

一春今岁两中和，信道韶华定较多。二月半头花已尽，脱空日月退还他。
自况三首 其一
邵雍（宋代）

名利场中难著脚，林泉路上早回头。不然半百残躯体，正被风波汩未休。
和吴翁晋梅花诗十三首 其三
邓云霄（明代）

芳讯迢遥竟若何，陇头缄意待君过。西施窈窕无装束，卫玠清癯怯绮罗。

小苑孤眠和冷月，横塘斜立溯微波。莫嫌开处寒仍敛，占断春光不在多。
偈颂十八首 其十六
释广闻（宋代）

人间八月二十五，洞山此日离查渡。棒头敲出玉麒麟，江西湖南便与么。

径山闹里飏碌砖，谁道今人不如古。
燕歌行
陆机（魏晋）

四时代序逝不追。寒风习习落叶飞。
蟋蟀在堂露盈墀。念君远游常苦悲。
君何缅然久不归。贱妾悠悠心无违。
白日既没明灯辉。夜禽赴林匹鸟栖。
双鸠关关宿何湄。忧来感物涕不晞。
非君之念思为谁。别日何早会何迟。
吴推官权永丰
韩淲（宋代）

乾封摇落西风起，忽忆故人何处诗。白发居头空自笑，青山到眼望都疑。

寻常莲幕知难近，邂逅弦歌岂易为。若见赵舒烦问讯，晚禾方得雨垂垂。
黄连篇
张弼（明代）

黄连苦于瞻，我服甘如饴。非不知甘苦，治病更独宜。

因恩仲尼有明命，良药苦口利于病。忠言逆耳利于□，逆耳之言□□□。

圣人闻之能顺应，转奢为俭□为敬。官壶肃清，海宇安靖。

伤哉曲江相去李猫来，青骡远狩悲风埃。伤哉司马镌各相章蔡，五国城荒双辇迈。

吁嗟往事无不然，远臣稽首苍苍天，援毫敬写黄连篇。
次醉中歌
敖陶孙（宋代）

犊车油壁尘纷纷，恨君不识如花人。
金鞭争道谁家郎，出门三日香入休。
春风酒面吹微鳞，主人拔钗留上宾。
洞房烛花尽意明，为君拂弦驻欢情。
阵鸿尘涩声难安，城乌夜啼诉春寒。
吴歈未终安日上，璇题藻井知无恙。
请君衔杯莫问天，茂陵刘郎初学仟。
人生百岁俱可怜，愿君流叹及盛年。
世间万事不如酒，九环宝带时人有。
感君一曲宽百忧，当时见人面色羞。
君不见墙东儒生食井李，一生饮牛廉让水。
题田洗马游岩桔槔
陈子昂（唐代）

望苑长为客，商山遂不归。谁怜北陵井，未息汉阴机。
怀潭溪旧居
朱熹（宋代）

忆住潭溪四十年，好峰无数列窗前。虽非水抱山环地，却是冬温夏冷天。

绕舍扶疏千个竹，傍崖寒冽一泓泉。谁教失计东迁缪，惫卧西窗日满川。
桂隐纪咏·樵迳
张镃（宋代）

路入前山处，苍苔裹石棱。
不逢负薪叟，时见隔林僧。
题光福刘伯祥所藏东坡枯木及渔村落照图 其二
孙应时（宋代）

夕阳雁影江天，明月芦花醉眠。乞我烟波一叶，伴君西塞山边。
中秋夜康德涵以诗招饮次韵
郑岳（明代）

关塞行行且复休，满天风雨暗城楼。怪来客路时多阻，幸到君家一散愁。

四海斯文还此会，百年今日是中秋。灯前意气须倾尽，别有诗篇醉后留。
草桥道中
查为仁（清代）

草桥南去是吾家，十里青青官柳斜。旧曲何人歌骤雨，荒亭无地问匏瓜。

听来野树多啼鴂，望里居民半艺花。笑我淹留似胡贾，每逢佳处即停车。
爪茉莉（秋夜）
柳永（宋代）

每到秋来添，转添甚况味。金风动、冷清清地。残蝉噪晚
，甚聒得、动心欲碎，更
休道、宋玉多悲，石动、也须下泪。
衾寒枕冷，夜迢迢、更无寐。深院静、月明风细。巴巴望
晓，怎生捱、更迢递。料
我儿、只在枕头根底，等动来、睡梦里。
水调歌头 其二 寿刘监丞
佚名（宋代）

一线添宫绣，昼景刻初还。五云旬浃不散，瑞色满乾坤。

凝作山堂佳气，来庆冰壶寿旦，戏彩喜重斑。相对窦桂椿，环列谢芝兰。

经纶事，戡定策，两才全。苍生翘首三载，霖雨报东山。

已感宵衣梦寐，应录御屏姓字，光动紫微垣。一骑日边至，趣诏凤池班。
赠琴园主人张勤夫 其二
翁延年（清代）

海天何处觅桃源，渔父重来泣夜猿。点缀小园招庾信，扫除尘榻待陈蕃。

主人座上琴求友，杜宇声中客断魂。未必汉皋逢解佩，却留鸿爪印江村。
王山长归越灯前酌别 其四
邵宝（明代）

鹿洞本无洞，鹅湖亦无湖。勿谓吾台小，中涵太极图。
题文发叔所藏潘子真水墨江湖八境小轴 其二 武昌春色
杨万里（宋代）

花外庾楼月，莺边吴宫柳。我欲问废兴，春风独无口。
书屏自励兼励诸子
胡澧（明代）

圣道大无极，学之从何入。无逾曾三省，兼与颜四勿。

勉勉七十来，全未见有得。爰将书之屏，再策尚存力。
送宋中道倅洺州
王安石（宋代）

漳水不灌邺，不知几何时。
後世有史起，乃能为可为。
余尝怜洺民，舄卤半不治。
颇觉漳可引，但为谈者嗤。
高议不同俗，功成人始思。
夫子到官日，勿忘吾此诗。
二月十九日度大庾岭题云封寺四首
杨万里（宋代）

梅叶成阴梅子肥，梅花应恨我来迟。
明年若寄江西信，莫折南枝折北枝。
菩萨蛮
康与之（宋代）

弱柳小腰身。双双蛾翠颦。
贫舍写兴
陆游（宋代）

粲粲新霜缟瓦沟，离离寒菜入盘羞。
赘童拥篲扫枯叶，瞶婢挑灯缝破裘。
寄赠张吏日
汪炎昶（宋代）

咀霞嚼云香满髯，魏公之孙颜朱觇。
岚光染秋迸疏帘，哦诗屡秃霜毫尖。
岷峨清风飒帷幨，刮磨幽翳辉银蟾。
剖析不构雁鹜钳，或马骤畈迂术箝。
鹿门烟萝扃鍒严，猿鸟未许逃幽潜。
劲翮刷云不可淹，情曷能忘波涛渐。
寓居六咏
苏辙（宋代）

手植天随菊，晨添苜蓿盘。
丛长怜夏苦，花晚怯秋寒。
素食旧所愧，长斋今未阑。
殷勤拾落蕊，眼暗读书难。
准提阁送澹师还山
叶维阳（明代）

浮生半百此生多，回首风尘觉梦过。明月洲前曾指点，丹霞杖底唤蹉跎。

招携有意淩烟浪，扳陟何时上薜萝。瓶钵悠然丝不挂，去来消息竟如何。
忆长安。四月
丘丹（唐代）

忆长安，四月时，南郊万乘旌旗。尝酎玉卮更献，

含桃丝笼交驰。芳草落花无限，金张许史相随。
题唐兴寺湘江亭
张栻（宋代）

寺废苍崖耸，江回远岸明。
风霜摧翰墨，岁月老丝缗。
兀坐知茶味，闲行忘去程。
长哦伊水句，回首右为情。
元日作
文彦博（宋代）

万寿称觞日，天光肇祚辰。新阳方改故，暖律已升春。

桃梗分朱户，椒花献紫宸。子舆方养浩，何必造盘辛。
和黄山秋吟
卫宗武（宋代）

气序循环盛复衰，花随春老叶秋飞。
一年光景消磨半，又见罗衣换葛衣。
斗鸡诗
应玚（两汉）

戚戚怀不乐。无以释劳勤。
兄弟游戏场。命驾迎众宾。
二部分曹伍。群鸡焕以陈。
双距解长绁。飞踊超敌伦。
芥羽张金距。连战何缤纷。
从朝至日夕。胜负尚未分。
专场驱众敌。刚捷逸等羣。
四坐同休赞。宾主怀悦欣。
博奕非不乐。此戏世所珍。
直讲纪咏 其二
陈子壮（明代）

稽首飏言一再申，上容渊穆俯微臣。情知斋室先瞻拜，五帝三王列圣人。
挽朱自斋总管
陆文圭（元代）

郡绂虽重绾，斋铭只自修。
阴功淮海积，遗爱浙江留。
世事桑田水，人生薤露秋。
蓋棺奚复憾，箫鼓咽原头。
病起十首
刘克庄（宋代）

亹亹清谈犹可听，星星短发不禁搔。
昔如八骏走千里，今似九牛亡一毛。
吟苦都忘年事老，寝酣始悟早朝劳。
箕山只在人间世，尧大如天未易逃。
过慧山方丈皞老酌泉试茶赋两诗遗之 其二
孙觌（宋代）

战尘霾汉天，猎火焮胡地。一筇道垢气，步入青莲寺。

眈眈九龙盘，一壑埋老翠。倚天松骨大，粘壁苔发细。

道人本臞儒，得法妙出世。胸中万斛泉，洗尽蔬笋气。

大风吹泠泠，助我鸣鼓吹。名为不二门，声音作佛事。
洛下女郎歌（白衣人）
佚名（唐代）

绛衣披拂露盈盈，淡染胭脂一朵轻。

自恨红颜留不住，莫怨春风道薄情。
至桃林塞作
崔湜（唐代）

去国未千里，离家已再旬。丹心恒恋阙，白首更辞亲。

怀璧常贻恒，捐金讵得邻。抱冤非忤物，罹谤岂由人。

不滥辞终辨，无瑕理竟伸。黻还中省旧，符与外台新。

塞上同迁客，江潭异逐臣。泪垂非属岘，肠断固由秦。

岁月行遒尽，山川难重陈。始知亭伯去，还是拙谋身。
望蜀亭
薛能（唐代）

树簇烟迷蜀国深，岭头分界恋登临。

前轩一望无他处，从此西川只在心。
大风
刘敞（宋代）

嘈嘈大风起朔方，白日不没天苍苍。洞庭彭蠡半飞洒，厚地圆天俱抑扬。

鹍鹏变化不可测，风云感会生羽翼。方春杀气何时极，生物悲愁少颜色。
园中小饮
陆游（宋代）

造物佚我老，畀以江湖宽。
俯仰六年间，得请两挂冠。
鬓毛虽萧六，脚力未蹒跚。
记书过十张，噉饭空一箪。
开岁忽两月，感此春事残。
杏靥笑墙头，莺声入云端。
扫地设菅席，相与劝加餐。
村酒泻浊清，野果尝甘酸。
邻里语蝉联，儿孙话团栾。
虽无万钱莇，浩歌有余欢。
丞廨之后正瞰城城上有古木十数株盛夏五六月
喻良能（宋代）

地静城荒可当山，士衡瓦屋两三间。
作亭领略吾何暇，留待来贤涉笔间。
花娇女 送皆令之西泠
黄德贞（清代）

芳草织前溪。去路迷。丝丝柳，难系片帆西。
送刘山人归洞庭
李频（唐代）

君逐云山去，人间又绝踪。半湖乘早月，中路入疏钟。

秋尽草虫急，夜深山雨重。平生心未已，岂得更相从。
贺新郎四首 其四
史承谦（清代）

燮燮飘凉叶。正窗前、月影凄清，蛩声呜咽。不作上林花鸟梦，琢肾雕肝何益？

又底事、搜诗狐穴。谁把宫声传数引，为吾心、解却幽忧疾。

且投却，班生笔。

平生意气都消歇。笑从来、世事茫茫，动成愁劫。罨画溪山无恙在，好便急呼双屐。

更还向、五湖游历。踏雪玉真峰顶去，问梅花、探取真消息。

长啸罢，吹羌笛。
别平一师
张说（唐代）

王子不事俗，高驾眇难追。茅土非屑盼，倾城无乐资。

宴坐深林中，三世同一时。皎皎独往心，不为尘网欺。

朅来已复去，今去何来思。回首谢同行，勤会安请期。
八声甘州（雁）
刘克庄（宋代）

物微生处远，往还来、非但稻粱求。似爱长安日，怕阴山雪，善自求谋。个里幸无鸣镝，随意占沙洲。归兴何妨待，风景和柔。

昔到衡阳回去，今随阳避地，遍海南头。与西川流寓，彼此各淹留。未得云中消息，登望乡台了又登楼。江天阔，几行草字，字字含愁。
送韩殿讲存良册封楚府因归长洲省觐
欧大任（明代）

吴钩结束玉骝嘶，赐策诸王奉紫泥。汉水波光环作带，周家桐叶剪成圭。

装轻朱邸归为寿，酒有黄封去自携。何限词臣簪笔待，忆君芳草五湖西。
山居绝句六首 其六 冬
郭祥正（宋代）

黄昏鸟飞绝，夜半猿啼切。纸帐寒不眠，开门见猛雪。
赠赵九弟
吕本中（宋代）

独居少还往，况此阴雨天。疏篱闭岑寂，昼永不得眠。

芳菲随手闭，乐事缺周旋。赵郎远过我，千里一蓬船。

温姿破残梦，妙语争春妍。喜逢骨肉亲，懒初新少年。

平生金石交，惟尔未改前。君看嵇与阮，感概后代传。
元佑六年六月，自杭州召还，汶公馆我於东堂
苏轼（宋代）

梦觉还惊屧响廊，故人来炷影前香。
鬓须白尽成何事，一帖空存老遂良。
五泄山三学院十题·石鼓
释咸润（宋代）

巨石平如掌，天然状鼙鼓。
击之还有声，分明含太古。
送茅监
刘宰（宋代）

一棹东来载月归，宦途此去有光辉。
祖筵是处花枝袅，惭愧衰翁昼掩扉。
【双调】水仙子
张养浩（元代）

六十相近老形骸，安乐窝中且避乖。高竿上伎俩休争赛，早回头家去来。对华山翠壁丹崖，将小阔阔书房盖。绿巍巍松树栽，倒大来悠哉。平生原自喜山林，一自归来直到今。向红尘奔走白图甚？怎如俺醉时歌醒后吟！出门来猿鹤相寻。山隐隐烟霞润，水潺潺金玉音，因此上留住身心。中年才过便休官，合共神仙一样看。出门来山水相留恋，倒大来耳根清眼界宽，细寻思这的是真欢。黄金带缠着忧患，紫罗襕裹着祸端，怎如俺藜杖藤冠？
咏江南
一江烟水照晴岚，两岸人家接画檐。芰荷丛一段秋光淡，看沙鸥舞再三，卷香风十里珠帘。画船儿天边至，酒旗儿风外飐，爱杀江南！
咏遂闲堂
绰然亭后遂闲堂，更比仙家日月长。高情千古羲皇上，北窗风特地凉，客来时樽酒淋浪。花与竹无俗气，水和山有异香，委实会受用也云庄！
偶和万舍人中秋有月无客有酒无肴韵
虞俦（宋代）

积阴成久雨，浃日掩三辰。
吏已疲祈祷，天方杀怒嗔。
但愁云似墨，那顾月如银。
磋负中秋约，嫦娥莫妒人。
和王槐城城寄诗韵
王义山（宋代）

惯熟虀盐味，谁云食淡难。
旧尝司国子，今又作儒官。
有手肯炙热，无毡不怕寒。
芹香至今在，常梦到槐安。
次韵答唐卧公 其二
陈曰昌（明代）

几淬青虹怜古剑，独翻黄石得奇篇。等閒疑义恒相析，何异当时对榻眠。
颂古十七首
释大观（宋代）

两声不合共交肩，毒手才施报老拳。
今日上天同碧落，明朝入地共黄泉。
巴东书事
寇准（宋代）

乡思终日有，孤淡厌琴樽。
众木侵山径，寒江逼县门。
浪沉滩见脊，雨过壁生痕。
憔悴悲兰蕙，因思楚屈原。
城头月
黎道静（宋代）

阳光子夜开清昼。照了无何有。弱水蓬莱，河车忽动，万顷金波皱。红铅墨汞相交媾。片饷丹成就。把握阴阳，一钟造化，此诀人知否。
北邙行
楚石梵琦（明代）

请君停一觞，听我歌北邙。
北邙在何许，乃在洛之阳。
洛阳城中千万家，无有一家免乱亡。
天地开辟来，死者生之常。
远如上古诸皇帝，卒弃四海归山冈。
富贵浮云亦易灭，筋骸化土诚堪伤。
汉陵发掘竟何事，后世更留珠玉装。
而况将相坟，不为荆杞荒。
野火烧林断碑碣，牧童见草呼牛羊。
当其得志时，直欲凌云翔。
天子不敢忤，群臣非雁行。
娇儿聪明尚贵主，爱女秀丽专椒房。
昨日铸印大如斗，今日临轩封作王。
风雷起掌握，瓦砾含辉光。
权势有时尽，乱衰无处禳。
娇儿爱女替不得，点点血泪沾衣裳。
白马素车出门去，未知魂魄游何乡。
土枭飞来树袅袅，石兽对立烟苍苍。
万岁千秋共一尽，高堂大宅空相望。
时心堂记言五典也载赓前韵以歌之
袁甫（宋代）

徐行后长味深长，此道谁能笃不忘。
我欲讲行乡饮酒，大明上齿习斯堂。
感秋
陈宓（宋代）

西风忽起江枫末，偏喜萧萧弄华发。
世间何物最坚牢，惟有古来天上月。
送溪堂方先生五世孙观归马金
方回（元代）

河南迁汉歙东乡，迁歙西乡自有唐。
溪老堂堂首科级，茅田亹亹冠文场。
考亭郢鄂桑梓友，孝庙乾淳鸳鹭行。
五世贤孙吾获识，根源同是洛阳方。
鹧鸪天（葭萌驿作·七之二）
陆游（宋代）

看尽巴山看蜀山。子规江上过春残。惯眠古驿常安枕，熟听阳关不惨颜。

慵服气，懒烧丹。不妨青鬓戏人间。秘传一字神仙诀，说与君知只是顽。
次韵抱朴君同紫芝见过
韩淲（宋代）

春来得新语，胜食斋房芝。舌本久已强，便觉此意随。

三咽元和津，髣髴疑管窥。是事夫如何，今古诚一时。

起搔种种发，抖擞酬酢之。楼西万山横，其中真吾诗。

试断取一二，惨惨天四垂。谁云泌之水，而可以乐饥。

但愿且吃饭，底用谈所知。彼哉长物尔，徒败人佳思。
水调歌头·胡氏问影楼秋夜闻曲
魏元戴（清代）

明月不照夕，灯火乱星球。一片娇波沈碧，短艇小虹桥。

夜久阑干倚遍，安得铜琵铁板，水调唱歌头。切切小弦语，欸乃一声遥。

空俛仰，廿年事，一浮沤。堤柳多应相识，涴地不禁秋。

远忆苏翁菜圃，聊拥卧龙尘榻，不是宝钗楼。丹灶起无地，长揖谢浮邱。
再赋温泉
释道潜（宋代）

赭落峰前与世分，溶溶汤井翳深云。月生滋穴流寒影，风入华清皱碧纹。

暗引石池波宛转，暖蒸苔壁气氤氲。解衣盘礴南窗下，骨肉都融到日曛。
水调歌头·万仞鹅湖顶
马子严（宋代）

万仞鹅湖顶，千岁矫苍龙。楼台一簇，仙家遥寄五云中。天上朝一佳节，人世生贤华旦，瑞气郁葱葱。六辔耀闽海，列郡喜趋风。记昔年，当此际，早梅红。插花饮酒，狂歌醉舞寿昌宫。零落青袍如旧，敛板绣衣庭下，欣见黑头公。王室要师保，叔父忽居东。
渔家傲
杜安世（宋代）

微雨初收月映云。巢栖燕子欲黄昏。花片不飞风力困。春色尽。黄梅枝上樱□嫩。

谁撼金环锁洞深。薰余乍厌锦衾温。消灭玉肌谁与问。朱明近。日长无事添闲闷。
扬州杂咏七首
晁补之（宋代）

雷陂新作麦田荒，曾说风兴没两郎。
谁似当年李刺史，春波还引句城塘。
老叹
陆游（宋代）

步迟腰伛偻，面瘦骨峥嵘。
贫病消前业，耕樵乐太平。
有歌悲易水，无酒醉湖城。
何许容身得？门前钓艇横。
自嘉兴一日至灵岩驻跸二首 其二
弘历（清代）

易舟宝带桥，取道石湖寺。跋马上方山，复行廿里地。

申刻至灵岩，罨画峰愈翠。坐我临湖榭，太湖在襟袂。

非历半日劳，那惬无穷意。来往已半月，弹指讶何易。
句
王云（宋代）

为怜绿叶四时在，不可朱阑一日无。
辞再主清凉偈
释智朋（宋代）

相烦专使入烟霞，灰冷无汤不点茶。寄语甬东贤太守，难教枯木再生花。
挽益阳县丞赵参议
彭龟年（宋代）

一种银潢秀，清名仰太虚。
甲科尝擢第，午夜尚观书。
已觉身非我，好坏堪丞负余。
斯人无复见，掩涕一欷歔。
挽四明乐仲本先生
丁鹤年（元代）

斯人嗟已矣，吾道转消沈。文物昭前古，功名困至今。

空山方泣玉，同舍忽诬金。白首号天处，飞霜六月深。
蚕妇词
李若川（宋代）

舍前舍后桑成林，锄垦不放青草侵。
东风满条新叶大，村家爱此轻黄金。
日暖春蚕大眠起，戢戢盈箱齐若指。
看蚕新妇夜不眠，蚕老登山满家喜。
阿姑嗔办缲车迟，小姑已催修织机。
杀鸡沽酒赛神福，今岁不怕寒无衣。
病中放言五首
韩元吉（宋代）

寓意平生止墨卿，转喉无奈触钱神。
敢将名利期当世，直欲文章似古人。
积雨尚添门外辙，颠风不扫甑间尘。
倦游傥有凌云赋，肯为黄金巧致身。
送徐和卿之上饶
张弋（宋代）

江树杂丹青，江寒少得晴。
亦知君去路，多是水为程。
衔位犹书岳，游从半作卿。
如逢二泉子，因说野人名。
送王季德主事祠南镇还京
王逢（元代）

千羽春明玉扆间，皇华躬遣祀稽山。
蓬莱云雾随封检，敷落仙曹降佩环。
宣室旧承前席问，楼船今驾海涛还。
东南父老忧时切，落日扶藜得重攀。
次韵酬邓子仪二首 其一
王安石（宋代）

青溪相值各青春，老去临流辄损神。事事只随波浪去，年年空得鬓毛新。

论心未忍遗横目，干世还忧近逆鳞。嘉句感君邀我厚，自嗟才不异常人。
释奠斋宿
袁说友（宋代）

云高天白夜沉沉，墙外谁家送远砧。
有月林梢鸣翠羽，无风窗下落黄金。
百年已老安仁鬓，三径空怀靖节心。
病眼细书何龃龉，短檠犹得对孤斟。
病起书蕉叶 其三
释居简（宋代）

青鸾翠尾曳前荣，仄雨番风绿闯楹。的自梦中包死鹿，误从雪里著嘉声。

烟寒曲砌秋容澹，句满旁行墨色明。尽是吹来最奇警，与君分此一襟清。
战台北 
许銮（清代）

天惨惨兮日无色，云黯黯兮阵头黑。狂飙起兮扬沙尘，猛士酣兮战台北。

将军本是汉公侯，十万貔貅曾杀贼。调戈指顾清中原，铁骑纵横安反侧。

优游湖上历春秋，长此骑驴不可得。帝命宠赉师武臣，衔锡中台昭楷则。

手持使节□台疆，万里星槎来顷刻。甲车屡变用火攻，烟焰飞腾天四塞。

三军坚定无敢动，虏酋闻之气结轖。四奇四正古所传，变化因人本难测。

用兵夺人在先声，守则能固战则克。搴旗我骑未飞红，望气虏军知已墨。

海上孤岛久无援，危局能持诚杰特。懋功懋赏典宜隆，节钺遥颁新诏□。

长鲸间阻未谢恩，锁钥能牢勤汝职。疲兵再战一当千，决命争首知竭力。

鲲身大小浅可深，罗淡萦纡曲难直。波涛汹涌势如山，逆轮驰驶不敢逼。

昼夜严防军未休，更有孙膑相辅翼。班超投笔且封侯，何况老成身报国。
唐故工部员外郎杜君墓系铭并序
元稹（唐代）

叙曰：余读诗至杜子美，而知大小之有所总萃焉。始尧舜时，君臣以赓歌相和，是后，诗人继作，历夏、殷、周千馀年，仲尼缉合选练，取其干预教化之尤者三百，其馀无闻焉。骚人作而怨愤之态繁，然犹去风雅日近，尚相比拟。秦、汉已还，采诗之官既废，天下妖谣民讴、歌颂讽赋、曲度嬉戏之词，亦随时间作。逮至汉武帝赋《柏梁》，而七言之体具。苏子卿、李少卿之徒，尤工为五言。虽句读文律各异，雅郑之音亦杂，而词意简远，指事言情，自非有为而为，则文不妄作。建安之后，天下文士遭罹兵战。曹氏父子鞍马间为文，往往横槊赋诗，故其遒壮抑扬怨哀悲离之作，尤极于古。晋世风概稍存。宋、齐之间，教失根本，士以简慢歙习舒徐相尚，文章以风容色泽放旷精清为高。盖吟写性灵，流连光景之文也，意义格力无取焉。陵迟至于梁、陈，淫艳刻饰、佻巧小碎之词剧，又宋、齐之所不取也。

唐兴，官学大振。历世之文，能者互出。而又沈、宋之流，研练精切，稳顺声势，谓之为律诗。由是而后，文变之体极焉。然而莫不好古者遗近，务华者去实；效齐、梁则不逮于魏、晋，工乐府则力屈于五言；律切则骨格不存，闲暇则纤浓莫备。至于子美，盖所谓上薄风骚，下该沈宋，古傍苏李，气夺曹刘，掩颜谢之孤高，杂徐庾之流丽，尽得古今之体势，而兼人人之所独专矣。使仲尼考锻其旨要，尚不知贵其多乎哉。苟以为能所不能，无可不可，则诗人以来，未有如子美者。

时山东人李白，亦以奇文取称，时人谓之“李杜”。余观其壮浪纵恣，摆去拘束，模写物象，及乐府歌诗，诚亦差肩于子美矣。至若铺陈终始，排比声韵，大或千言，次犹数百，词气豪迈而风调清深，属对律切而脱弃凡近，则李尚不能历其藩翰，况堂奥乎！

予尝欲条析其文，体别相附，与来者为之准，特病懒未就。适遇子美之孙嗣业启子美之柩，襄祔事于偃师。途次于荆，雅知余爱言其大父为文，拜余为志。辞不可绝，余因系其官阀而铭其卒葬云。

系曰：昔当阳成侯姓杜氏，下十世而生依艺，令于巩。依艺生审言，审言善诗，官至膳部员外郎。审言生闲，闲生甫；闲为奉天令。甫字子美，天宝中献三大礼赋，明皇奇之，命宰相试文，文善，授右卫率府胄曹。属京师乱，步谒行在，拜左拾遗。岁馀，以直言失，出为华州司功，寻迁京兆事。旋又弃去。扁舟下荆、楚间，竟以寓卒，旅殡岳阳，享年五十九。夫人弘农杨氏女，父曰司农少卿怡，四十九年而终。嗣子曰宗武，病不克葬，殁，命其子嗣业。嗣业贫，无以给丧，收拾乞丐，焦劳昼夜，去子美殁后馀四十年，然后卒先人之志，亦足为难矣。

铭曰：维元和之癸巳，粤某月某日之佳辰，合窆我杜子美于首阳之前山。呜呼！千载而下，曰此文先生之古坟。
春晓
文彦博（宋代）

宿霭藏飞观，晨霞幌绣甍。锦帏人未起，珠树鹊先惊。

炉暖香初烬，窗幽烛尚明。更开花上露，妆泪斗盈盈。
谢诸寓贵载酒
刘克庄（宋代）

景迫桑榆欢意少，相依药碗与茶杯。
忽闻有客载醪过，谁道无茶裹饭来。
家在恍惊如鹤化，岁丰未可罪龙乖。
闲吟不与君争巧，自作村田乐散怀。
送郴县裴明府之任兼充宣慰
郎士元（唐代）

白蘋楚水三湘远，芳草秦城二月初。连雁北飞看欲尽，

孤舟南去意何如。渡江野老思求瘼，候馆郴人忆下车。

别后天涯何所寄，故交惟有袖中书。
哭同年杨庶常三首 其二
钱澄之（清代）

才惊君卧病，易箦即兹辰！不问维摩疾，谁知原宪贫！

苔痕侵枕席，药物吝同人！握手床前诀，伤心托老亲！
白露前一日已如深秋有感
陆游（宋代）

护塞宁须右北平，拂云祠是受降城。
谁知此志成虚语，白首灯前听雁声！
青龙陈君挽词四首
林亦之（宋代）

谁解题封忠敬堂，长安白发紫微郎。
斯名似不缘渠作，却最关渠泪数行。
惠山寺听松石歌
杨绍基（清代）

古华山寺高崔巍，旧有双松倚石埼。灵根入地一千丈，老干插天数十围。

龙髯落落耐霜久，乔枝高处碍北斗。晴昼常为风雨吟，三更或作蛟龙吼。

桃花坞下听松庵，亦有万木松与杉。岂如此松有灵异，盖影常荫瞿昙龛。

松旁有大石，可以供偃仰。篆字模糊绿苔长，游人到此倚枯筇。

坐听松风石床上，忽然动地声如雷。惊涛怒卷沧溟来，琳宫贝阙恍摇撼。

山鸣谷应愁崩摧，此时股战胆寒裂。坐使耳聋神气夺，得毋共工战斗酣，头触不周天柱折。

每逢匝月阴雨时，树下往往潜蛟螭。人言白日飞霹雳，阴火烧死虬龙枝。

空心断节无遗迹，留得阶前听松石。至今石畔多松脂，往往掘得红琥珀。

我来石上题新诗，沈吟却动千古悲。沧桑历劫有迁改，何况草木荣与萎。
杂咏一百首·瞿昙
刘克庄（宋代）

世传汉明帝，始梦见金身。
曷不观列子，西方有圣人。
武陵春（茶）
谢逸（宋代）

画烛笼纱红影乱，门外紫骝嘶。分破云团月影亏。雪浪皱清漪。

捧碗纤纤春笋瘦，乳雾泛冰瓷。两袖清风拂袖飞。归去酒醒时。
金缕曲 海上秋深，炎景逾庚伏，感拈此解
况周颐（清代）

天也因人热。甚秋风、年年容易，者回奇绝。燄燄烧空云如火，占断沧溟空阔。

却付与、乱虫骚屑。空谷断无人倚竹，笑梧桐、何苦知清节。

谁障扇，庾楼月。

燠凉也作沧桑阅。便寻常、天时人事，而今休说。门外风沙骄阳路，珍重填胸冰雪。

问褦襶、何如吾拙。推枕总然无好梦，又朝暾、红似残鹃血。

愁极目，且晞发。
梦亡友刘太白同游彰敬寺
白居易（唐代）

三千里外卧江州，十五年前哭老刘。

昨夜梦中彰敬寺，死生魂魄暂同游。
出胶河送别刘用章
谢肃（明代）

齐民犹未苏，羁宦足长喟。何意并州士，轩车远相慰。

旬朔共食眠，慷慨闻计议。顾余非俊杰，俯仰期不愧。

探道固夙心，徇禄非素志。未还陇亩耕，忽值时事异。

零落遂至今，非君孰能媚。怆焉丧乱馀，念旧如梦寐。

亲交存几人，置酒当辄醉。北海雪掩晨，东莱屮生地。

出饯胶水西，踟蹰怅分辔。相望虽匪遥，嘉会难再冀。

愿言各自脩，毋独简书畏。
芝城寄女（二首）
方氏（明代）

长思双鹤驾长虹，红袖偏争劫海中。
有想但看无想日，消沉恩爱付东风。
游梅竹
王洋（宋代）

汗肩担上碧参差，阳脉初兴趁嫩移。
山路莫辞行力远，清风随步不相离。
寄题壶山诸景十首有引 其六 洽水环襟
卢龙云（明代）

百道山泉出峡来，汪洋赴壑尚萦回。已知学海终能至，须识灵源向此开。
朝中措·天遥野阔雁书空
沈端节（宋代）

天遥野阔雁书空。山远暮云中。目断江南烟雨，□□敧枕春风。功名富贵，何须计较，烟际疏钟。解道浅妆浓抹，从来惟有坡翁。
乌戍道中
楼钥（宋代）

田在港西家港东，断桥春水步难通。
束芦挟瓮稳来去，不碍小船分钓筒。
效阮公诗十五首 其七
江淹（南北朝）

夏后乘两龙，高会在帝台。荣光河雒出，白云苍梧来。

侍御多贤圣，升降有群才。四时有变化，盛明不徘徊。

高阳邈已远，伫立谁语哉。
题向伯共过峡图二首
陈与义（宋代）

旌旗翻日淮南道，兴罢归来雪一船。
正有佛光无处着，独将佳句了山川。
渡江
杨炳（宋代）

片帆双桨稳中流，乞得天风送客舟。昨夜江南今夜产，玉箫声里上扬州。
已亥季秋至净居思大智者场院因瞻二士相三日
李弥逊（宋代）

白雾苍烟暗九秋，殷床金吼抱山楼。
为霖未必浑三日，似有闲云伴我留。
与朱世英夜论玄沙香严云庵宗旨三首 其二
释德洪（宋代）

言下百骸俱脱尽，更无一法覆藏伊。亡僧对面分明看，却是禅和眼搭痴。
修竹百竿才欣种植佳篇五首旋辱咏歌若无还答
李昉（宋代）

谩栽花卉满朱栏，争似疏篁种百竿。
长爱枕前闻淅沥，乍欣窗外见檀乐，
春来莫重和烟翠，岁晚应须带雪看。
我得此君添一友，时时相对列杯盘。
中秋黄池舟中独酌五首
阳枋（宋代）

秋深客棹倚吴头，喜见江乡素月浮。
水墨画成洲渚远，神仙宅月水云幽。
心间最与趣相会，句拙怜景莫收好。
多少楼台罗绮席，未知真是赏中秋。
题路旁于阗大玉 其一
和瑛（清代）

诏弃于阗玉，埋轮蔓草芜。来从西旅道，采自罽宾隅。

驾鼓劳天马，投渊却海珠。何如此顽石，罢役万民苏。
某在洛中蒙朝请惠书促归兼录示赏家园芍药两绝比离洛中芍药已阑矣因次元韵追和二首 其二
毕仲游（宋代）

看花不觉过花时，香草才馀十数枝。闻说残樽犹可倒，晓风吹袖已披披。
舟泊太湖
杨杰（宋代）

区区朝市逐纷华，不信湖心有海槎。八十丈虹寒卧影，一千顷玉碧无瑕。

古今风月归诗客，多少莼鲈属酒家。安得扁舟如范蠡，烟波深处卜生涯。
入新安县境有怀顾明府
殷奎（明代）

才入新安趣便真，县中官长是诗人。三年云路离情隔，千里月明清梦频。

栗叶满山秋实美，鲂鱼出水冻腴新。高斋昼寂便清供，消受民风一味淳。
旅怀
姜特立（宋代）

寄迹双溪上，秋声动远林。
断云流影薄，过雁云痕深。
旧馆生离思，新愁阙寄音。
到头俱梦事，俯默一长吟。
钓台
钟云瑞（明代）

江风吹老几羊裘，江月辉辉江水流。学馆星辰虚岁月，钓台烟雨自春秋。

狂奴故态情犹在，圣主劳谦道与谋。何处独留文正记，君臣千古思悠悠。
初入姑苏会饮
郑獬（宋代）

凉风飘洒入高阁，满城绿树飞云涛。
渴来梦吞沧海阔，醉后眼挂青天高。
湘江姹女碧瑶佩，金谷谪仙红锦袍。
吴儿柔软不惯见，应笑侬家诗酒豪。
吊五妃巡
六十七（清代）

东风骀荡天气清，载驰骢马春巡行。刺桐花底林投畔，森然古巡何峥嵘。

路旁老人为余泣，当年一线存前明。天兵既克澎湖岛，维时台海五烈皆捐生。

至今坏土都无恙，谁为守护劳山精。云封马鬣连衰草，四围怪石争纵横。

时闻鬼母悲啼苦，想见仙娥笑语声。岁岁里民寒食节，椒浆频奠陈香羹。

满目荒凉已感叹，更听此语尤伤情。有明岁晚多节义，樵夫渔父甘遭烹。

岛屿最后昭英烈，顽廉懦立蛮妇贞。田横从死五百皆壮士，吁嗟乎，五妃巾帼真堪旌。
过金陵四首
苏泂（宋代）

飞鸿渺渺衬蒹葭，蓼岸红饶小穗花。
此是秋光最佳处，江湖何处不思家。
舣舟孺山怀徐孺子
张羽（明代）

登高怀古重徘徊，试荐山泉当酒杯。此地不闻悬榻待，当峕应酒吊丧来。

□栖坏□残僧散，风动寒灯古殿开。千载南州寥落甚，独寻遗迹绕苍苔。
重云李观疾赠之
韩愈（唐代）

天行失其度，阴气来干阳。重云闭白日，炎燠成寒凉。

小人但咨怨，君子惟忧伤。饮食为减少，身体岂宁康。

此志诚足贵，惧非职所当。藜羹尚如此，肉食安可尝。

穷冬百草死，幽桂乃芬芳。且况天地间，大运自有常。

劝君善饮食，鸾凤本高翔。
赠俞碧岩体仁刊图书
方回（元代）

上古包羲卦初画，五行之金刀为革。两仪四象生□□，□初一为为太极。

八卦之上六十四，右乾左坤名曰易。因重□定科斗书，削木为方竹为册。

捣纸束毫写今字，世降俗□动山积。何如简径却艰难，筱簜梓桐事雕刻。

所以近人刊图书，篆籀依稀规鸟迹。博雅君子具老眼，尔□生者□不识。

紫阳山西星源州，遥见长虹贯白日。伊人□□□□间，云气开晴碧岩碧。

一旦飘然□□湖，硎刃如□□□□。谁尝石鼓玩陈仓，忽似野碑揭邹峄。

赠我三印红屈蟠，细□游丝疏复密。侯王黄金橐驼纽，韩彭何曾得渠力。

如我□绿绶亦无，不过小匣藏寸物。閒诗倡和外谨封，家书时用报儿侄。

佩之如宝汉刚卯，不惧取将轰霹雳。
志仁监簿示五言十五韵夸徐潭之胜次韵一首
刘克庄（宋代）

岚翠屏环墅，溪光练抹坤。尚书华栋改，先辈钓矶存。

久卧漳滨华，谁招楚泽魂。昔惭葵卫足，今喜叶归根。

自志台卿墓，休争谢傅墩。牧慵贪草暖，鸟急怕林昏。

时许樵分席，何烦客扫门。早嫌皮袋臭，晚悟髑髅尊。

童子便高枕，偷儿瞰短垣。岁寒始知柏，劫火不焚璠。

恩未忘簪履，衰难恋厩轩。抽身脱胶扰，掩耳避啾喧。

联句那无藉，藏书幸有繁。故交频煖热，新贵断寒暄。

篱落多疏阙，犹须折柳樊。
咏古诗十二首 其十二
刘敞（宋代）

南山有樛木，葛蔂蔓其封。上枝结纷菲，下枝散蒙茏。

下能使上好，上亦令下通。宁知力不足，岁暮摧烈风。

苦成任两国，德孰与栋隆。君苟以此始，又当以此终。
击壤吟
邵雍（宋代）

人言别有洞中仙，洞里神仙恐妄传。
若俟灵丹须九转，必求朱妄更千年。
长年国里花千树，安乐窝中乐满悬。
有乐有花仍有酒，却疑身是洞中仙。
奉和春日幸望春宫应制
刘宪（唐代）

暮春春色最便妍，苑里花开列御筵。商山积翠临城起，

浐水浮光共幕连。莺藏嫩叶歌相唤，蝶碍芳丛舞不前。

欢娱节物今如此，愿奉宸游亿万年。
江皋晚望
米芾（宋代）

柳外舣舟晚，醉馀双眼醒。水光涵一气，星彩动圆灵。

炯炯月初上，翛翛风更泠。远山横秀碧，淡墨说吾经。
径山倾盖亭
范成大（宋代）

万杉离立翠云幢，嫋嫋稀闻晚吹香。
山下行人尘扑面，谁知世界有清凉？
雪初作怀成父弟及诸子
赵蕃（宋代）

岁事方虞旱，山行敢愿晴。
雨花才若洒，冰霰忽如倾。
孤役宁私己，群生足慰情。
泉源滋久竭，陇亩动深耕。
冷落三家住，凌兢独木横。
暂从求束緼，还是问前征。
冻雀成频坠，荒鸡误晓鸣。
忆儿衣孰挽，怀弟艇犹撑。
便可锄三径，因之治短檠。
丰年今可必，与汝沃藜羹。
题许尚书石刻二首
姜特立（宋代）

先生自是吾所敬，况复曾蒙点化余。
笔妙共推三昧手，尚书安得不中书。
侵晓见闺人礼忏
袁宏道（明代）

残月微微散晓星，窗风吹动画幡铃。衣中珠珞千条重，定后炉幡一缕青。

鹦鹉教来持口戒，莲华绣去裹心经。梵音唱彻声清远，卧阁何人梦不醒。
麻姑山诗
吕南公（宋代）

腾腾六尺碣，标置羽客坟。龟螭尚坚完，字画稍破分。

道士惜故物，编扶使长存。前已三百年，后当几何春。

昔诵八哀咏，颇推李邕文。披襟喜此逢，再读目愈昏。

道固难洞达，辞犹不雄浑。岂殊沸鸣蛙，见谓鼓吹繁。

惜哉开元盛，乃乏史笔人。复疑少陵翁，赏识或失真。

凡例竟何有，占招仅成言。当时干谒儿，误听一走门。

富贵世所擅，文章我知论。忼慨韩柳思，不返撰述魂。
白露为霜
徐敞（唐代）

早寒青女至，零露结为霜。入夜飞清景，凌晨积素光。

驷星初晰晰，葭菼复苍苍。色冒沙滩白，威加木叶黄。

鲜辉袭纨扇，杀气掩干将。葛屦那堪履，徒令君子伤。
忆旧游（次韵E059·房有怀东园）
周密（宋代）

记花阴映烛，柳影飞梭，庭户东风。彩笔争春艳，任香迷舞袖，醉风歌丛。画帘静掩芳昼，云翦玉璁珑。奈恨绝冰弦，尘消翠谱，别凤离鸿。

莺笼。怨春远，但翠冷闲阶，坠粉飘红。事逐华年换，叹水流花谢，燕去楼空。绣鸳暗老薇径，残梦绕雕栊。怅宝瑟无声，愁痕沁碧，江上孤峰。
凤皇台
柴望（宋代）

洒尽梧桐酒一杯，兴亡前事独徘徊。
乌衣冉冉斜阳下，白鹭茫茫江水来。
凤去不知经几载，客来惟只见高台。
閒于登眺成孤啸，五百年间王气回。
兴福院僧房
陈舜俞（宋代）

东西游遍两山村，栀子黄时橘满园。唯有小轩临小涧，病僧攲枕听潺湲。
杂咏一百首·陈平
刘克庄（宋代）

巧言愚冒顿，厚赂饵阏氏。
秘计言之丑，刚云世莫知。
松江亭
王禹偁（宋代）

中郎亭树据江乡，雅称诗翁赋醉章。
蒓菜鲈鱼好时节，晚风斜日旧烟光。
一杯有味功名小，万事无心岁月长。
安得便抛尘网去，钓舟闲倚画栏旁。
首夏
曾巩（宋代）

乱崖蒸润滴嵯峨，苒苒生云雨意多。
已爱破山泉漱玉，更怜垂垅麦翻波。
妖红落后新篁出，老绿浓时野鸟过。
还与北窗添睡思，尽抛尘上养天和。
赠北使诗
潘徽（隋代）

业定三边静，时和四海敦。行人仍礼籍，使者接輶轩。

宾荣君享仍，客踞我司存。既美齐婴学，欣逢郑产言。

琴酒时欢会，篇章极讨论。回旌逗陇左，返轴指河源。

塞榆行隐路，津柳稍垂门。日沈山气合，潮落水花翻。

离情欲寄鸟，别泪不因猿。所可缄怀袖，方以代兰萱。
正月二十七雨中过苏堤
葛天民（宋代）

一堤杨柳占春风，柳外群山细雨中。
人苦未晴浑不到，只宜老眼看空濛。
书绵蕝图后 其二
汪广洋（明代）

扶植纲维明大节，折冲俎豆去繁芜。今人健羡麒麟书，曾及当时斫柱无。
再献五章奉资一笑
李至（宋代）

小院荒凉亦自如，才盈五亩又无余。
槛中脩竹依时种，壁上斜行信手书。
雨打杏花将烂熳，风吹杨柳渐扶疏。
诚知浊酒非公饮，频为芳辰过陋居。
何氏书堂
赵孟坚（宋代）

元正假得晴，野服暂山行。
遇石松盘盖，悬崖兰倒生。
壁间题字古，潭面鉴形清。
官满应求此，读书秋月明。
过司徒墓
刘宰（宋代）

司徒墓，荒冢累累不知数。
草中翁仲无复存，垄上牛羊自来去。
想见当时百万松，佳城在处郁葱葱。
车马时来卿相子，钟鱼声出梵王宫。
年深事远无留迹，只与耕夫资垦辟。
万古同成一窖尘，官爵高卑谁汝识。
题苦竹寺海棠洞三首
王之道（宋代）

隔夜西风为办严，扫除氛噎出晴天。
正逢翠幄张青绮，应念朱唇拂紫绵。
雪九首
傅察（宋代）

高堂连夜赏，蛾眉映珠栊。
谁怜闭门客，衣穿履亦空。
羁游
曾巩（宋代）

粗饭寒齑且自如，欲将吾道付樵渔。羁游事事情怀恶，贫病樵樵故旧疏。

自古幸容元亮醉，凡今谁喜子云书？何由得洗尘埃尽，恣买沧洲结草庐。
客怀
何应龙（宋代）

客怀处处不宜秋，秋到梧桐动客愁。
想得故人无字到，雁声远过夕阳楼。
译经光梵大师
杨亿（宋代）

薪火灭双林，谁传七佛心。
译筵香篆绝，经叶蠹鱼侵。
猊座云雷歇，龙宫岁月深。
青莲流半偈，白马度千岑。
大士招提启，明君羽葆临。
封翻天竺字，助发海潮音。
空界花成雨，仁祠地布金。
九旬谈妙理，三接简宸襟。
净社延居士，生台集野禽。
琅函香拂袂，柰苑树交阴。
文字蹄求兔，机缘芥值针。
龙华他日会，应记洛生吟。
次韵林伯玉登卧龙
陆游（宋代）

一纸临门喜欲颠，词源滚滚泻长川。
旗旄外阃新元帅，风月名山古洞天。
自笑屏居依近郭，每烦登望指孤烟。
雄篇三复空兴叹，穷乃工诗似不然。
旧边诗九首 其九 甘肃
方还（清代）

风急荒原落雁声，西河霜气逼严城。金笳几处秋乘障，铁马连群夜点兵。

充国留屯沙际没，嫖姚遗垒月中明。古来无限安边策，哈密徒劳苦战争。
题张渥湘妃鼓瑟图
陶宗仪（明代）

朱弦促柱鼓湘灵，雾鬓风鬟下紫冥。万顷碧波明月里，曲终惟见数峰青。
拟赵嘏昔昔盐二十首
王昌麟（清代）

春沼芙蓉满，离怀凄不任。浮花怜妾貌，流水见郎心。

芳草前宵梦，香衣异日吟。迢迢南浦路，波绿又伤今。
春日杂兴 其四
释道潜（宋代）

雨阕中庭暖日浮，春禽百种聚喧啾。粉腰蜂子尤无赖，挠遍花须未肯休。
送灵师
韩愈（唐代）

佛法入中国，尔来六百年。齐民逃赋役，高士著幽禅。

官吏不之逃，纷纷听其然。耕桑日失隶，朝署时遗贤。

灵师皇甫姓，胤胄本蝉联。少小涉书史，早能缀文篇。

中间不得意，失迹成延迁。逸志不拘教，轩腾断牵挛。

围棋斗白黑，生死随机权。六博在一掷，枭卢叱回旋。

战诗谁与敌，浩汗横戈鋋.饮酒尽百盏，嘲谐思逾鲜。

有时醉花月，高唱清且绵。四座咸寂默，杳如奏湘弦。

寻胜不惮险，黔江屡洄沿。瞿塘五六月，惊电让归船。

怒水忽中裂，千寻堕幽泉。环回势益急，仰见团团天。

投身岂得计，性命甘徒捐。浪沫蹙翻涌，漂浮再生全。

同行二十人，魂骨俱坑填。灵师不挂怀，冒涉道转延。

开忠二州牧，诗赋时多传。失职不把笔，珠玑为君编。

强留费日月，密席罗婵娟。昨者至林邑，使君数开筵。

逐客三四公，盈怀赠兰荃。湖游泛漭沆，溪宴驻潺湲。

别语不许出，行裾动遭牵。邻州竞招请，书札何翩翩。

十月下桂岭，乘寒恣窥缘。落落王员外，争迎获其先。

自从入宾馆，占吝久能专。吾徒颇携被，接宿穷欢妍。

听说两京事，分明皆眼前。纵横杂谣俗，琐屑咸罗穿。

材调真可惜，朱丹在磨研。方将敛之道，且欲冠其颠。

韶阳李太守，高步凌云烟。得客辄忘食，开囊乞缯钱。

手持南曹叙，字重青瑶镌。古气参彖系，高标摧太玄。

维舟事干谒，披读头风痊。还如旧相识，倾壶畅幽悁。

以此复留滞，归骖几时鞭。
雅去鹊来篇
刘宰（宋代）

昨日雅鸣绕庭树，道上行人色惊惧。
试呼行者问如何，身为户长催残税。
税残自昔称难理，三年尤非四年比。
加之逐保有逃户，每一申明官长怒。
人逃信矣田不逃，其奈逃田不知处。
厥初经界失区画，比近立租相什伯。
大家置产钱欲轻，小家鬻产价欲增。
上田只割上田赋，赋存田尽因逃去。
或因士瘠遂流移，岁久田侵人不知。
更有乡胥迫科抑，多推少割随胸臆。
民愚而神难尽欺，往往增入逃户籍。
以兹逃户日增多，户长蚩蚩奈若何。
向来差役多轻重，卢长之中中产众。
比来里正多义役，各欲供须有全力。
搜罗中产无孑遗，卢长人人家四壁。
官司祷雨偏明神，施行宽政蠲房缗。
房缗仅可宽游手，那得实惠沾农民。
千钱代输犹可出，今日方输又明日。
父兮母兮叫不闻，遗体鞭笞同木石。
日日雅鸣期会到，血洒公庭深不扫。
遂令着处听雅鸣，魂飞魄散心如捣。
和气致祥乖致异，已甘旱魃来为崇。
忽惊雅散鹊交飞，高枝报喜仍低枝。
万口欢呼声动地，府今尽放三年税。
曳钤走卒天上来，立张大牓当衢市。
黠胥骇愕顿两足，户长仰天攒十指。
疮痍未愈失呻吟，感激过深仍涕泪。
又说新租亦宽限，四年奋欠宁不尔。
亦知经赋难逭责，少纾庶可容催索。
使君从善真如流，仁人之言为虑周。
画诺一时良易易，几人共拜更生赐。
人意会同天意感，争足未回时雨至。
始知此术胜祈禳，开阖阴阳俄顷耳。
何妨甘泽尚愆期，我作此诗祷告之。
象龙可仆蜥蝎纵，蛟龙自起霹雳随。
谓予不信难强语，请验吾邦今日雨。
诗成欲谢更有祈，新租输送此其时。
分科本色归上户，细民勿使折纳迟。
四年逃阁尚充数，积弊那能仓卒去。
且应除豁见真的，孰恃强梁敢逋负。
若然民病八九瘳，閒暇何妨版籍修。
推排得人弊可见，逃租十失五可收。
更令义役广前制，户长里胥同一体。
庶几二役适均平，不使贫民偏受敞。
岂惟泽雨快一朝，纵有凶年皆乐岁。
报喜不惟乾鹊噪，丈人屋上鸟亦好。
次韵子瞻自普照入山独游二庵
苏辙（宋代）

披榛入山山路细，钟声出寺门将闭。
石苔冉冉上芒鞋，草露漙漙著衣袂。
野人茅茨苫竹屋，终身局促无生计。
天公未胜困人，春田米尽秋田继。
老妻稚子亦自乐，野草山花还插髻。
长笑人间醉未醒，终老辛勤漫欺世。
冬夜
陆游（宋代）

飕飕黄叶欲辞枝，况著霜风抵死吹。
投老难逢身健日，读书偏爱夜长时。
孤村月白闻衣杵，破灶烟青煮芋糜。
不是用心希陋巷，为儒自合耐寒饥。
台湾八景
王璋（元代）

雪压重关险，江天俨一新。乍拟冰世界，顿改玉精神。

瘠壤皆生色，空山不染尘。寒光如可借，书幌历冬春。
矮斋杂咏二十首·晓望
华岳（宋代）

长天万里扫清秋，宿雾朝云寸不留。
向晓残星犹未落，一盘棋子倩谁收。
临江仙（赏兴）
赵长卿（宋代）

柳上斜阳红万缕，烘人满院荷香。晚凉初浴略梳妆。冠儿轻替枕，衫子染莺黄。

蓄意新词轻缓唱，殷勤满捧瑶觞。醉乡日月得能长。仙源正闲散，伴我老高唐。
百牛图歌
舒頔（元代）

繄谁画此百牛图？绢素淋漓悬雨壁。摩挲细认角头奇，无乃戴雨留宦墨。

牧童骑策过前村，春树阴阴春草碧。云收雾敛山花明，远近巅崖翠光湿。

平湖断岸水浅深，皱縠粼粼如展席。犊眠草间牛不乳，饥齧青刍砺苍石。

或饮或浴云满身，物我相忘祇自得。横斜体态百头殊，牧竖笼雏戏阡陌。

有时背上颠倒骑，细雨斜阳横短笛。时平放尔桃林中，布谷催耕苦相迫。

呜呼比年兵革弥天下，千畦万陇生荆棘。只今农父把锄梨，处处开耕皆尔力。

斗米三钱户不扃，四海苍生无菜色。
广东秋教致语口号
洪适（宋代）

清秋大试斧寻柯，噭咷谁言用楚歌。帅阃威名传籍籍，使台材业办多多。

兵机总是师黄石，酒令同看卷白波。见说邻偷蜂蚁聚，远闻军政已投戈。
如梦令 春暮别张允升
吴宗儒（明代）

花落春归时节，满目杨花飞雪。杯酒几多情，愁对东风话别。

声咽，声咽，去后相思啼癊。
陇头水
谢燮（南北朝）

陇坂望咸阳，征人惨思肠。咽流喧断岸，游沫聚飞梁。

凫分敛冰彩，虹饮照旗光。试听铙歌曲，唯吟君马黄。
和陶渊明采菊东篱下二首 其二
李纲（宋代）

小雨湿丛菊，何当喷金英。嚼蕊亦可人，萧然慰我情。

羁旅念家远，浊酒还独倾。云表雁初过，草根虫自鸣。

岁晏将如何，一醉豁平生。
金刚随机无尽颂·庄严净土分第十
释印肃（宋代）

山云昨夜雨，檐头滴滴举。
寒山拾得知，双双为伴侣。
登清虚亭
赵蕃（宋代）

步上危亭欲细看，忽惊风雨暗江干。
此身不作蛮州鬼，犹拟扶筇再倚栏。
挽蔡西山先生
李闳祖（宋代）

有名天所靳，无位世仍挤。
不得西山卧，还同濂水栖。
元精抽秘钥，众妙贯圆机。
友尽人间士，岿然季子题。
春夜词
童轩（明代）

金鸭香消午夜天，粉墙西畔控鞦韆。荼蘼梦怯春寒峭，起傍雕阑看月圆。
青玉案 题庐沟浙柳图
张惠言（清代）

新安江上山无数。正催途、春帆度。沙市垂杨长记取。

荒烟欹岸，度阳满树。个是逢君处。

青门衰柳垂垂暮。折得长绦送君去。可忆丰溪堤畔路。

波光似雪，花容入雾。三月飞轻絮。
锡谷书堂
秦夔（明代）

锡谷逶迤山水幽，中有隐者之飞楼。二泉烟霞半敛夕，九龙爽气常宜秋。

吟边落日动遐思，望里平湖消客愁。山灵珍重此呵护，更约临风来上头。
奉和谏议酬先辈霜菊
陆龟蒙（唐代）

紫茎芳艳照西风，只怕霜华掠断丛。

争奈病夫难强饮，应须速自召车公。
醉太平（送人入湘）
王梦应（宋代）

寒窗月晴。寒梢露明。一痕归影灯青。又分携短亭。

蘅皋佩云。蒸溪酒春。有谁勤说归程。是峰头雁声。
卧病酬边君天坛步月见怀之作
李梦阳（明代）

霁夕开芳甸，祠官怅独游。银潢横殿落，壁月抱坛流。

汉畤饶烟雾，秦城逼斗牛。甘泉词调绝，疫病若为酬。
腊月初七日夜梦游山林间清甚赋诗半就觉而忘
孙应时（宋代）

杜门终岁少过从，一室萧然百念空。
纸上陈言皆妙用，胸中馀味有新功。
搘筇饱看千山月，欹枕间听万竅风。
粗饭浊醪能送日，苍颜白发任成翁。
尉廨无隙地不能莳花竹之属惟厅事前旧有柳一
晁公溯（宋代）

千林春入花梢红，空庭无树来东风。
手栽杨柳三尺许，芳意已在萌芽中。
官居难期十年木，聊尔移根伴幽独。
雨催细叶相续生，眉峰为谁出修绿。
君不见美人梦中春日长，翠帘风开卷春光。
饥寒病叟宁有此，苍苔破封对作行。
游丝飞空日停午，乳燕巢成寂无语。
柔条作阴未覆庭，影立东风不能舞。
明年我亦未成归，会见袅袅生新枝。
清阴渐满摇落日，度曲无力弓蛮垂。
人生于世无定著，身与杨花共飘泊。
他年莫忘桓将军，汉南重来看摇落。
送计先辈
司马光（宋代）

红尘久帝城，高价动公卿。竹柏寒方茂，骅骝老更成。

冰霜驱马瘦，书剑束装轻。丞相虚东阁，遥知倒屣迎。
和处州韦使君新开南溪
朱庆馀（唐代）

地里光图谶，樵人共说深。悠然想高躅，坐使变荒岑。

疏凿因殊旧，亭台亦自今。静容猿暂下，闲与鹤同寻。

转旆驯禽起，褰帷瀑溜侵。石稀潭见底，岚暗树无阴。

跻险难通屐，攀栖称抱琴。云风开物意，潭水识人心。

携榼巡花遍，移舟惜景沈。世嫌山水僻，谁伴谢公吟。
新春出游白石试笔四首 其三
湛若水（明代）

有一八十翁，臂枯复耳鸣。乘春只独往，山水何泠泠。
列德而尚贤
墨子（先秦）

故古者圣王之为政，列德而尚贤，虽在农与工肆之人，有能则举之，高予之爵，重予之禄，任之以事，断予之令，曰：“爵位不高则民弗敬，蓄禄不厚则民不信，政令不断则民不畏”，举三者授之贤者，非为贤赐也，欲其事之成。故当是时，以德就列，以官服事，以劳殿赏，量功而分禄。故官无常贵，而民无终贱，有能则举之，无能则下之，举公义，辟私怨，此若言之谓也。故古者尧举舜于服泽之阳，授之政，天下平；禹举益于阴方之中，授之政，九州成；汤举伊尹于庖厨之中，授之政，其谋得；文王举闳夭泰颠于罝罔之中，授之政，西土服。故当是时，虽在于厚禄尊位之臣，莫不敬惧而施，虽在农与工肆之人，莫不竞劝而尚意。故士者所以为辅相承嗣也。故得士则谋不困，体不劳，名立而功业彰，而恶不生，则由得士也。”

是故子墨子言曰：“得意贤士不可不举，不得意贤士不可不举。尚欲祖述尧舜禹汤之道，将不可以不尚贤。夫尚贤者，政之本也。”
挽右史方铁庵诗三首
李昴英（宋代）

喜怒皆和气，天全一片春。
眼高多识士，心直不疑人。
称得深衣古，争传判笔神。
恙微谈笑去，忽失玉璘珣。
拟不如来饮酒（八首）
朱有燉（明代）

莫入三街市，宜乘九夏凉。
随缘得妙术，守分是仙乡。
写字腾龙虎，吹箫引凤凰。
不如来饮酒，烂醉锦筝傍。
观白公兰若寓居诗如写余怀但不能晨游夜息如彼自由耳辄用韵作
程俱（宋代）

生非廊庙姿，雅志在林野。拟作奢摩他，疾至萨芸若。

身心沩山奢，得失塞翁马。城南寄僧坊，一室谢扫洒。

当时醉吟翁，高谢香山下。安知衰病夫，亦有如翁者。
寄题龚国录见山阁
方岳（宋代）

吾州百嶂千峰低，斗大山城去山咫。
萦青缭碧玉四围，晓色苍寒莫烟紫。
山中见山何足奇，此妙未容儿辈知。
诸方不具顶门眼，宁了芥子藏须弥。
我曾风月堂西醉，鞠草离离败人意。
摩挲龛壁几屏篁，谁破天铿出岚翠。
恨我不识今楚龚，丘壑可想崔嵬胸。
凿开埋雨三三径，跳出撑云六六峰。
骑{僵左换鱼}老仙滴诗砚，元气淋淳冰片片。
翩然下视世间人，对面有山渠不见。
旱鱼词上苗相公
姚鹄（唐代）

似龙鳞已足，唯是欠登门。日里腮犹湿，泥中目未昏。

乞锄防蚁穴，望水泻金盆。他日能为雨，公田报此恩。
送何季玉游罗浮 其四
邝思诰（明代）

山外仙居接太微，铁桥中隔又疑非。行行拾得金光草，莫向桥西住不归。
过故斛斯校书庄二首
杜甫（唐代）

此老已云殁，邻人嗟亦休。竟无宣室召，徒有茂陵求。

妻子寄他食，园林非昔游。空馀繐帷在，淅淅野风秋。

燕入非旁舍，鸥归只故池。断桥无复板，卧柳自生枝。

遂有山阳作，多惭鲍叔知。素交零落尽，白首泪双垂。
宿武连县驿
陆游（宋代）

平日功名浪自期，头颅到此不难知。
宦情薄似秋蝉翼，乡思多於春茧丝。
野店风霜俶装早，县桥灯火下程迟。
鞭寒熨手戎衣窄，忽忆南山射虎时。
韩江赤鲤歌
徐琪（清代）

鳄鱼已去金鳞生，水晶宫阙皆通明。连蜷雌蜺夺奇采，伛偻南极排天星。

如钩新蟾不可钓，五色晃漾交辉莹。葛陂秃杖几时化，琴高只手凌空擎。

岂如鲦鲿入网罟，竟与图画争丹青。怀川宝气久必泄，欲起五岳窥真形。

巨鳌戴山涌之出，冯夷击鼓喧而登。斯邦太守凤池客，与我俱挹蓬壶清。

晚来喜共尺书至，欲助吟韵添茶笙。双瞳看朱屡成碧，得此朗澈臣心冰。

咏莪幼感学诗对，鲁藻正发东风馨。泳游顿思乐在泮，天鸢梁雉相时行。

岂如校人属子产，要为大造培菁英。龙门起跃尽变化，鲲鹏瞬息随飞腾。

广文更为进一解，尺水虑勿容长鲸。奇姿必非池中物，盍纵巨壑归沧溟。

我壮斯言夜起舞，一掷乱跳波涛腥。群灵趋拥入水府，老渔束手抛霜罾。

生机何止濠濮畅，士气直共风云兴。明年画舰临江城，扬鬐或导双前旌。

旁人认是海霞曙，我知卅六来相迎。
省缘 其一
释怀深（宋代）

学道先须要省缘，莫教到被世情牵。二时但得钵盂湿，囊底何妨无一钱。
秋晚游谦上人庵四首 其三
张嵲（宋代）

霜落秋山枫树红，茅檐直面列诸峰。上人竟日观心坐，粥饭遥凭别寺钟。
戏呈闻善二兄
黄庭坚（宋代）

匏悬篱落鸦窥井，草上阶除雪衮风。
想得尊前欹醉帽，浑家儿女笑山公。
岁在丁亥郊禋礼成皇帝登门肆赦获睹盛典恭成
武衍（宋代）

阊阖煌煌辟晓云，千官鹄立望严宸。
鹤书飞下珠檐峻，雉扇分开玉座新。
山寿声中团喜气，钧天奏处隔香尘。
明王盛事民何幸，三载恩宽四海春。
次韵杨良卿秋雨有感二首 其一
苏过（宋代）

一饱真难得，凶丰特未分。连绵窗外滴，惆怅陇头耘。

雀啅饥谋食，蛙鸣夜作群。谁能补天漏，我欲跨重云。
山舍三首 其二
薛季宣（宋代）

坞阔廜苏小，奇峰叠翠屏。岩头通鸟迹，山脊走龙形。

峡断风偏劲，林幽天欲冥。流泉不知处，虚谷响泠泠。
舍北晚步
陆游（宋代）

漠漠炊烟村远近，冬冬傩鼓埭西东。
三叉古路残芜里，一曲清江淡霭中。
外物已忘如弃屣，老身无伴等羁鸿。
天寒寂寞篱门晚，又见浮生一岁穷。
再登垂虹亭三首
杨万里（宋代）

长年三老不须催，且据胡床未拟回。
白昼惊人星满地，日光碎处万波来。
永嘉乱，衣冠南渡，流落南泉，作忆昔吟
詹琲（唐代）

忆昔永嘉际，中原板荡年。衣冠坠涂炭，舆辂染腥膻。

国势多危厄，宗人苦播迁。南来频洒泪，渴骥每思泉。
长相思（五之四）
陆游（宋代）

暮山青。暮霞明。梦笔桥头艇子横。苹风吹酒醒。

看潮生。看潮平。小住西陵莫较程。莼丝初可烹。
奉酬韦使君送归山之作
丘丹（唐代）

侧闻郡守至，偶乘黄犊出。不别桃源人，一见经累日。

蝉鸣念秋稼，兰酌动离瑟。临水降麾幢，野艇才容膝。

参差碧山路，目送江帆疾。涉海得骊珠，栖梧惭凤质。

愧非郑公里，归扫蒙笼室。
庚午读邸报
俞德邻（宋代）

西北干戈猝未阑，苍生谁与破愁颜。甫闻高议云台上，又见投身瘴海间。

天地十年氛雾暗，江湖万里鬓毛斑。欲寻酩酊判豪饮，郊外旗亭半掩关。